Στόχος η καρδιά του Ιρακινού καθεστώτος - 2003-04-03
σε απόσταση αναπνοής οι συμμαχικές δυνάμεις απ' τη Βαγδάτη.
Οι αμερικανικές δυνάμεις δηλώνουν ότι πλέον στοχεύουν την καρδιά του Ιρακινού καθεστώτος καθώς κινούνται γρήγορα προς τη Βαγδάτη. Το Πεντάγωνο δηλώνει ότι οι συμμαχικές δυνάμεις βρίσκονται σε απόσταση περίπου 48 χιλιομέτρων νότια της Ιρακινής πρωτεύουσας και 65 χιλιομέτρων ανατολικά της πόλης. Ο αμερικανός υποστράτηγος, Στάνλυ Μακρίσταλ, δήλωσε ότι δύο μεραρχίες της λεγόμενης Ρεπουμπλικανικής Φρουράς του Σαντάμ Χουσεΐν, που βρίσκονταν στη περιοχή έχουν εξουδετερωθεί απ’ τους βομβαρδισμούς των συμμαχικών δυνάμεων τις τελευταίες μέρες. Αλλά ο αμερικανός υπουργός άμυνας, Ντόναλντ Ράμσφελντ, τόνισε ότι άλλες μονάδες της Ιρακινής προεδρικής φρουράς που έχουν απομείνει γύρω απ’ τη Βαγδάτη θα αποτελέσουν επικίνδυνους και δύσκολους αντιπάλους τις επόμενες μέρες. Εξάλλου η Ιρακινή κρατική τηλεόραση μετέδωσε γραπτό μήνυμα που αποδόθηκε στον Σαντάμ Χουσεΐν και το οποίο ανέφερε πως οι ιρακινοί στρατιώτες δεν πρόκειται να επιτρέψουν στις συμμαχικές δυνάμεις να πλησιάσουν στην Βαγδάτη. Στο μεταξύ στο νότιο Ιράκ κατερρίφθη αμερικανικό ελικόπτερο, Black Hawk, με αποτέλεσμα να σκοτωθούν 7 στρατιώτες, όπως ανακοίνωσε το Πεντάγωνο. Αλλά δεν έδωσε περισσότερες λεπτομέρειες. Η Ιρακινή κυβέρνηση προειδοποίησε τους Κούρδους του βορείου Ιράκ να σταματήσουν να βοηθούν τις συμμαχικές δυνάμεις στο πόλεμο που διεξάγουν κατά της Βαγδάτης. Αυτό δήλωσε στην Ιρακινή κρατική τηλεόραση ο υπουργός πληροφόρησης του Ιράκ ο οποίος διάβασε ανακοινωθέν που αποδόθηκε στον ίδιο το Σαντάμ Χουσεΐν. Στο μεταξύ Ιρακινές δυνάμεις έπληξαν για δεύτερη κατά σειρά μέρα την Κουρδική πόλη Κιφρί που βρίσκεται στο νοτιότερο σημείο των αυτόνομων Κουρδικών περιοχών του βορείου Ιράκ. Πάντως Κούρδοι μαχητές συνεργάζονται με τις αμερικανικές δυνάμεις στις προσπάθειες κατάληψης των ελεγχόμενων απ’ την Ιρακινή κυβέρνηση πόλεων Μοσούλη και Κιρκούκ ενώ Ιρακινές δυνάμεις εγκαταλείπουν τις θέσεις τους στο βόρειο Ιράκ.